भारत के 'भगोड़ों' की सूची पर गंभीर : पाक  
पाकिस्तान ने कहा कि वह उन सभी संदिग्धों की तलाश के भारत के निवेदन को गंभीरता से ले रहा है, जिनके बारे में कहा जा रहा है कि वे पाक में मौजूद हैं।
पाकिस्तान ने कहा है कि वह भारत की ओर से आई भगोड़ों की सूची को गंभीरता से ले रहा है।  पाकिस्तान ने कहा है कि वह उन सभी संदिग्धों की तलाश के भारत के निवेदन को गंभीरता से ले रहा है, जिनके बारे में कहा जा रहा है कि वे पाकिस्तान में मौजूद हैं।  इस साल की शुरुआत में पाकिस्तान को एक सूची सौंपी गई थी, जिसमें पाकिस्तानी सेना के पांच अधिकारियों के भी नाम थे। इन अधिकारियों के नाम मुंबई हमलों के संबंध में सूची में डाले गए थे।  इस बारे में विदेश मंत्रालय की प्रवक्ता तहमीना जांजुआ ने कहा, यह भारत की सूची है। भारतीय जिसका नाम चाहें, इसमें डाल सकते हैं। यह फैसला करना उनका काम है कि किसे सूची में डालना है। जहां तक हमारी बात है, हमसे इस प्रकार का जो भी मामला उठाया जाता है, हम उसे पूरी गंभीरता से लेते हैं। तहमीना से इस सूची में सामने आ रही गलतियों के बारे में पूछा गया था।  यह पूछे जाने पर कि क्या भारत ने सूची औपचारिक तौर पर वापस ले ली है, उन्होंने कहा, हमारे पास इस बारे में कोई जानकारी नहीं है। यह केवल मीडिया में आई बात है। उन्होंने कहा कि पाकिस्तान, भारत के साथ, परिणामपरक और सार्थक बातचीत की दिशा में काम कर रहा है।